b'\n_START_ARTICLE_\nIsakas Kikoinas\n_START_SECTION_\nBiografija\n_START_PARAGRAPH_\nGim\xc4\x97 1908\xc2\xa0m. kovo 28 d. \xc5\xbdagar\xc4\x97je, Isako Kikoino ir Bun\xc4\x97s Majofis \xc5\xa1eimoje, brolis taip pat mokslininkas Abramas Kikoinas. Buvo aukl\xc4\x97jamas pagal \xc5\xbeydi\xc5\xa1kas tradicijas, mok\xc4\x97jo hebraj\xc5\xb3 kalb\xc4\x85. Prasid\xc4\x97jus I pasauliniam karui kartu su \xc5\xa1eima 1915\xc2\xa0m. pasitrauk\xc4\x97 \xc4\xaf Pskov\xc4\x85, kur mok\xc4\x97si \xc5\xbeem\xc4\x97s \xc5\xabkio mokykloje, 1925\xe2\x80\x931930\xc2\xa0m. mok\xc4\x97si Leningrado M. Kirovo vardo politechnikos institute. 1927\xc2\xa0m. Kikoin\xc4\x85, dar tik antrojo kurso student\xc4\x85, pakviet\xc4\x97 dirbti \xc4\xaf Fizikos\xc2\xa0\xe2\x80\x93 technikos instituto laboratorij\xc4\x85. \xc4\x8cia jam did\xc5\xbeiul\xc4\x99 \xc4\xaftak\xc4\x85 padar\xc4\x97 instituto direktorius akademikas Abramas Jof\xc4\x97. A. Jof\xc4\x97s rekomenduotas Kikoinas kelet\xc4\x85 m\xc4\x97nesi\xc5\xb3 sta\xc5\xbeavosi Vokietijoje ir Nyderlanduose._NEWLINE_Gr\xc4\xaf\xc5\xbe\xc4\x99s 1932\xe2\x80\x931943\xc2\xa0m. dirbo Leningrado Fizikos-technikos institute, v\xc4\x97liau Sverdlovske Uralo Fizikos\xc2\xa0\xe2\x80\x93 technikos institute elektros rei\xc5\xa1kini\xc5\xb3 laboratorijos ved\xc4\x97ju. 1933\xc2\xa0m. atrado efekt\xc4\x85, mokslo literat\xc5\xabroje vadinam\xc4\x85 Kikoino\xc2\xa0\xe2\x80\x93 Noskovo fotomagnetinis efektas. Savo tyrimus apibendrino 1934\xc2\xa0m. kartu su J. Dorfmanu para\xc5\xa1ytoje knygoje \xe2\x80\x9eMetal\xc5\xb3 fizika\xe2\x80\x9c. 1935\xc2\xa0m. Kikoinui suteikiamas fizikos\xc2\xa0\xe2\x80\x93 matematikos moksl\xc5\xb3 daktaro laipsnis. Jis pirmasis i\xc5\xa1matavo hiromagnetin\xc4\xaf ry\xc5\xa1\xc4\xaf superlaidininkuose (1938\xe2\x80\x931940). II pasaulinio karo metais atliko taikomuosius bandymus svarbius karo pramon\xc4\x97je._NEWLINE_1937\xe2\x80\x931944\xc2\xa0m. dirbo S. Kirovo vardo Uralo politechnikos institute bendrosios fizikos katedros ved\xc4\x97ju bei profesoriumi. Kikoinas buvo vienas i\xc5\xa1 organizatori\xc5\xb3 1943\xc2\xa0m. Maskvoje \xc4\xafkuriant I. Kur\xc4\x8diatovo atomin\xc4\x97s energijos institut\xc4\x85. Tuomet institutas vadinosi Laboratorija 2 AN SSSR. Kikoinas iki gyvenimo galo buvo \xc5\xa1io instituto direktoriaus pavaduotoju. Taip pat vadovavo skyriui, v\xc4\x97liau pavadintam Molekulin\xc4\x97s fizikos institutu. Kartu su Igoriu Kur\xc4\x8diatovu prad\xc4\x97jo kurti atomin\xc4\x99 bomb\xc4\x85. Atliko bandymus taikant \xc4\xafvairius metodus i\xc5\xa1skaldant urano izotopus. Daugiau kaip per penkerius metus jam vadovaujant buvo sukurta duj\xc5\xb3 difuzionin\xc4\x97 technologija izotopinio urano prisodrinimui.1945\xe2\x80\x931954 \xd0\x9aikoinas tuo pa\xc4\x8diu metu buvo Maskvos mechaninio instituto profesoriumi ir katedros ved\xc4\x97ju. 1955\xe2\x80\x931965\xc2\xa0\xe2\x80\x93 Maskvos valstybinio universiteto profesorius, nuo\xc2\xa0\xe2\x80\x93 SSSR MA narys korespondentas, nuo 1953\xc2\xa0m. TSRS moksl\xc5\xb3 akademijos narys._NEWLINE_1960\xc2\xa0m. buvo \xc4\xafdiegtas Kikoino ir jo bendradarbi\xc5\xb3 pasi\xc5\xablytas urano izotopo i\xc5\xa1skyrimo metodas. Taip pat buvo i\xc5\xa1spr\xc4\x99sta atomin\xc4\x97s ir vandenilin\xc4\x97s bombos sprogim\xc5\xb3 distancin\xc4\x97s registracijos problema, sukurta aparat\xc5\xabra, aptinkanti sprogimo radioaktyvius produktus, atlikti darbai nauj\xc5\xb3 atomini\xc5\xb3 reaktori\xc5\xb3 k\xc5\xabrimui. 1977\xe2\x80\x931984\xc2\xa0m. Kikoinas aptiko naujus radiacinius elektromagnetinius ir pjezoelektrinius efektus. Pasiek\xc4\x97 ger\xc5\xb3 rezultat\xc5\xb3 tirdamas plazmos fizik\xc4\x85, duj\xc5\xb3 kinetinius rei\xc5\xa1kinius, naujo tipo atomini\xc5\xb3 reaktori\xc5\xb3 fizik\xc4\x85. Kikoinas daug nuveik\xc4\x97 ir pedagogikos srityje. Skait\xc4\x97 paskaitas Leningrade, Sverdlovske, Maskvoje, darydamas did\xc5\xbeiul\xc4\x99 \xc4\xaftak\xc4\x85 kelioms fizik\xc5\xb3 kartoms. Jis vadovavo fizikos program\xc5\xb3 ir vadov\xc4\x97li\xc5\xb3 tobulinimo darbui. Su kitais autoriais para\xc5\xa1\xc4\x97 fizikos vadov\xc4\x97li\xc5\xb3 devintai ir de\xc5\xa1imtai klasei. 1970\xc2\xa0m. su \xd0\x90. \xd0\x9a\xd0\xbelmagorovu \xc4\xafsteig\xc4\x97 fizikos\xc2\xa0\xe2\x80\x93 matematikos \xc5\xbeurnal\xc4\x85 Kvantas vyresni\xc5\xb3j\xc5\xb3 klasi\xc5\xb3 moksleiviams ir 15 met\xc5\xb3 buvo jo vyriausiuoju redaktoriumi. Nuo 1980\xc2\xa0m. \xc5\xbeurnalo priedu atsirado knyg\xc5\xb3 serija \xe2\x80\x9eBiblioteka Kvant\xe2\x80\x9c._NEWLINE_Su \xd0\x90. \xd0\x9a\xd0\xbelmagorovu organizavo pirm\xc4\x85j\xc4\x85 Soviet\xc5\xb3 S\xc4\x85jungoje fizikos\xc2\xa0\xe2\x80\x93 matematikos mokykl\xc4\x85 vyresni\xc5\xb3j\xc5\xb3 klasi\xc5\xb3 moksleiviams i\xc5\xa1 nemaskvieti\xc5\xa1k\xc5\xb3 mokykl\xc5\xb3. Buvo \xc4\xafvairi\xc5\xb3 s\xc4\x85jungini\xc5\xb3 komisij\xc5\xb3 d\xc4\x97l fizikos d\xc4\x97stymo pirmininku. I. Kikoinas atsisak\xc4\x97 pasira\xc5\xa1yti akademik\xc5\xb3 atvir\xc4\x85 lai\xc5\xa1k\xc4\x85, smerkiant\xc4\xaf akademik\xc4\x85 A. Sacharov\xc4\x85. 1970\xc2\xa0m. jis nepasira\xc5\xa1\xc4\x97 ir po mokslo ir kult\xc5\xabros veik\xc4\x97j\xc5\xb3 antisionistiniame \xc5\xbeyd\xc5\xb3 kreipim\xc4\x99si. I. Kikoinas buvo dukart Socialistinio darbo didvyris, keturis kartus apdovanotas Stalino premija (1942, 1949, 1951, 1953), Lenino premija (1959), TSRS valstybin\xc4\x97 premija (1967, 1980), Kur\xc4\x8diatovo medaliu (1971). Mir\xc4\x97 1984\xc2\xa0m. gruod\xc5\xbeio 28 d. Maskvoje, palaidotas Novodevi\xc4\x8d\xc4\x97s kapin\xc4\x97se. Pskove esan\xc4\x8diame Oktiabrskij prospekte yra pastatytas mokslininko biustas.'